‘ประสาร’การันตีต่างชาติไม่ทิ้งไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ธปท.เผยเงินทุนต่างชาติยังไหลเข้าสุทธิทั้งตลาดตราสารหนี้และหุ้น ไม่มีสัญญาณผิดปกติ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ขณะนี้เงินทุนจากต่างประเทศยังคงเป็นไหลเข้าสุทธิอยู่ ไม่ว่าจะเป็นในตราสารหนี้ที่มีการซื้อสัญญาป้องกันความเสี่ยงอัตราแลกเปลี่ยนมากขึ้น เพราะนักลงทุนมองว่าเงินบาทอาจมีการเคลื่อนไหว 2 ทิศทาง 
สำหรับการลงทุนในตลาดหลักทรัพย์ นักลงทุนต่างชาติมีการซื้อขายสลับกัน ซึ่งเท่าที่ติดตามดูภาวะเงินทุนเคลื่อนย้ายขณะนี้ยังไม่มีอะไรต้องกังวลเป็นพิเศษ
“เงินบาทมีการเคลื่อนไหวที่ไม่หวือหวาและค่อนข้างนิ่ง ซึ่ง ธปท.เอง ก็เข้าไปดูแลน้อยมาก” นายประสาร กล่าว
สำหรับเหตุการณ์ประท้วงในลิเบียนั้นสิ่งที่กังวลคืออาจทำให้ราคาน้ำมันในตลาดโลกปรับตัวสูง และกระทบกับการฟื้นตัวของเศรษฐกิจโลก 
ทั้งนี้ ในส่วนของข้อเสนอที่ ม.ร.ว. จัตุมงคล โสณกุล ประธานคณะกรรมการ ธปท. เสนอให้ ธปท.ใช้อัตราเงินเฟ้อทั่วไปแทนอัตราเงินเฟ้อพื้นฐานเป็นตัวกำหนดการดำเนินนโยบายการเงินนั้น ผู้ว่าการ ธปท.มองว่า มีทั้งข้อดีและข้อเสียแตกต่างกัน แต่ในระยะสั้นหรือภายในปีนี้ ธปท.จะยังคงใช้อัตราเงินเฟ้อพื้นฐานเพื่อไม่ให้กระทบความเชื่อมั่น 
นับตั้งแต่ต้นปี 2553 จนถึงวันที่ 22 ม.ค. 2554 นักลงทุนต่างชาติซื้อสุทธิในตลาดตราสารหนี้ 194,283 ล้านบาท